Institutul Limbii Române

Colocviul interdisciplinar "Regalitate: între istoric și imaginar''
2018-10-25
Colocviul interdisciplinar „Regalitate: între istoric și imaginar” dedicat Centenarului Marii Uniri și Primului Razboi Mondial s-a desfășurat la Bruxelles, în perioada 25-27 octombrie 2018.
Acest eveniment important academic și de diplomație culturală a fost organizat la inițiativa Institutului Cultural Român, cu sprijinul Universității Libere din Bruxelles,în colaborare cu Institutul Limbii Române prin lectorul de limba română Cristina-Alice Toma și cu alte instituții de cultură din România și Belgia.
Din partea Institutului Limbii Române au participat:
Doamna Director General Daiana Cuibus
Doamna Cristina Alice Toma
Doamna Oana Ursache
Doamna Emilia Ivancu
Doamna Romanița Constantinescu
Doamna Anca Gâță
Domnul Marius Miheț
Domnul Florin Cioban

Cristina – Alice Toma
Lector de limba română la Universitatea Liberă din Bruxelles, Regatul Belgiei

Finnish Journal for Romanian Studies (FJRS)
2018-10-14

Trei evenimente organizate de lectoratul de limba română de la Universitatea Aix-Marseille, Franța, cu ocazia Zilei Europene a Limbilor Străine 2018
2018-09-26
Anul acesta, la Universitatea din Aix-Marseille, Ziua Europeană a Limbilor Străine, 26 septembrie, s-a transformat în Săptămâna Europeană a Limbilor Străine, deoarece Lectoratul de limba română de aici a celebrat-o de mai multe ori.
26 septembrie
Principalul eveniment a fost organizat de Maison de L’Europe și de Serviciile Culturale ale Primăriei Orașului Aix-en-Provence, care au invitat diverși parteneri, printre care și Facultatea de Litere a Universității, asociații culturale etc., la un târg al limbilor străine.
În prima parte, fiecare limbă a fost prezentată la un stand, în fața Primăriei. Pentru acesta, Lectoratul de limba română a pregătit afișe, flyere, jocuri etc. Împreună cu Asociația Amitié franco-roumaine, standul a fost pregătit și animat de către lectoriță, de membri ai asociației și de câțiva studenți la română în anii I și III. Aceștia au răspuns la întrebările vizitatorilor și i-au antrenat în diverse dialoguri, care aveau ca scop prezentarea limbii și învățarea câtorva expresii de bază în română. Studenții au pregătit în prealabil și o serie de pliante despre diverse orașe sau regiuni din România, pe care le-au distribuit participanților, învățându-i, cu această ocazie, și câteva cuvinte reprezentative pentru fiecare – nume de locuri, feluri de mâncare românești specifice diverselor regiuni etc.
A doua parte a evenimentului a constat într-un concurs: fiecare limbă propunea un cuvânt pe care l-a „împrumutat” limbii franceze. Acesta era prezentat sub formă de indicii pe care participanții le descopereau la stand. Deși suntem obișnuiți să vorbim despre cuvintele care au trecut din franceză în română, am reușit să identificăm un cuvânt care a străbătut parcursul invers: taraf! De menționat că, printre cei aproximativ 60 de participanți la concurs, 12 au primit premii, iar printre aceștia s-au numărat și cinci studenți la română!
A treia si ultima parte a evenimentului a fost un concert de muzică populară în diverse limbi. România a fost reprezentată de o profesoară de muzică stabilită la Marsilia, Dana S., care a interpretat trei cântece din trei zone diferite ale țării noastre. Concertul a fost urmat de un „aperitiv” cu gustări din diverse țări. Nu au lipsit cozonacul, brânza afumată etc., prin bunăvoința asociației menționate și a asociației Casa românească din Marsilia.
27 septembrie
Al doilea eveniment a fost organizat de Mediateca din localitatea Velaux, la inițiativa Consulatului Bulgariei la Marsilia. Profesori care predau diverse limbi străine au fost invitați să țină două cursuri interactive în cadrul cărora să vorbească despre țara pe care o reprezintă și, mai ales, să îi învețe pe participanți – elevi, studenți, auditori liberi – câteva cuvinte și expresii în fiecare limbă. În cadrul acestui eveniment anual, ajuns deja la a treia ediție, pe durata întregii săptămâni, au participat profesori de portugheză, cehă, bulgară, greacă, suedeză, finlandeză și lectorița de limba română de la Universitatea Aix-Marseille. Aceasta a pregătit mai multe jocuri, imagini și secvențe video, ca suport pentru o serie de activități interactive.
28 septembrie
La această dată a fost inaugurat Centrul de Autoformare în Limbi Străine (CFAL) din cadrul Facultății de Arte, Litere, Limbi Străine și Științe Umane a Universității Aix-Marseille. Centrul are ca obiectiv organizarea de evenimente culturale și de activități de tutorat în cele 30 de limbi străine reprezentate. Activitățile de limba română vor fi coordonate de Roxana Bârlea.
Evenimentul de inaugurare a constat în întâlniri informale între profesorii-tutori și studenți, urmate de ateliere interactive, precum cele de „Intercomprehensiune în limbi romanice”, și de „Culturi balcanice în contact”, la care a contribuit și Lectoratul de română, împreună cu lectorițele de bulgară, de sârbo-croată și cu responsabila disciplinei „Lingvistică romanică”.
Aceste activități au avut implicații pe mai multe planuri. În primul rând, limba română și România au fost prezentate direct unui public interesat atât de multiculturalitate și de plurilingvism, cât și de o eventuală vizită în țara noastră, despre care unii nu știau aproape nimic. În al doilea rând, Lectoratul de română a beneficiat de trei noi ocazii de a-și face cunoscută activitatea, în vederea atragerii de studenți la secția de Limbi Moderne Aplicate și la cursurile opționale. În sfârșit, contactul direct al participanților cu trei locutori nativi și, mai ales, cu mulți francezi îndrăgostiți de România – membrii asociațiilor menționate și studenții prezenți – a fost o excelentă ocazie de a vorbi cu naturalețe, sinceritate și pasiune despre les petites choses qui rendent la Roumanie attachante, cum spunea unul dintre foștii noștri studenți. De menționat că lectorița a stabilit mai multe contacte cu reprezentanți ai Maison de l’Europe, în vederea organizării altor evenimente de acest gen.
Roxana Magdalena Bârlea
Lector de limba română la Universitatea Aix-Marseille, Republica Franceză

Eveniment cultural românesc în Provence, în cadrul proiectului Satele Unite ale României, Granettes (Bouches-du-Rhône), 8 septembrie 2018
2018-09-08
Lectoratul de limba română de la Universitatea din Aix-Marseille, Franța, a participat la petrecerea centenară organizată de Asociația Casa Românească din Marsilia pe 8 septembrie2018, în curtea bisericii ortodoxe de la Granettes, lângă Aix-en-Provence, în cadrul proiectului Satele Unite ale României (http://sateleunitealeromaniei.ro).
Proiectul, inițiat de irlandezul Peter Hurley în colaborare cu numeroși parteneri, printre care se numără și Institutul Cultural Român, TVR, Academia de Studii Economice din București, Universitatea Babeș-Bolyai etc., se înscrie în seria de evenimente prin care se celebrează Centenarul României.
Proiectul a avut ca obiectiv general valorificarea culturii tradiționale, prin organizarea unor micro-evenimente în diverse localități din România, dar și din străinătate, acolo unde există comunități de români.
Așa cum se poate vedea și pe harta evenimentului (http://sateleunitealeromaniei.ro/events-map/), petrecerea românilor din Provence a fost singura organizată în Franța în acest cadru.
Micro-evenimentului provensal a pus accentul pe portul tradițional românesc – simbolistică, varietate –, pe cântecele populare din diverse zone ale țării și pe specificul culinar românesc. Semnificația religiei ortodoxe în definirea identității românești a fost, de asemenea, evocată.
Lectoratul de limba română a fost implicat mai ales în comunicarea cu invitații străini – studenți la română de la Universitatea Aix-Marseille și cetățeni francezi (cu sau fără legături cu România). Aceștia au putut afla astfel detalii despre obiceiuri populare românești, bucate tradiționale etc., au putut purta ii tradiționale, procurate chiar de lectoriță, și au avut ocazia să cunoască diverși membri ai comunității românești din Sudul Franței și ai asociațiilor franco-române prezente în regiune.
Poate cel mai remarcabil aspect al acestui eveniment a fost realul interes manifestat de localnici, participanții francezi. Întrebările pe care ni le-au adresat, comparațiile pertinente pe care le-au făcut cu fenomene similare din alte culturi, poate chiar și simplul gest de a răspunde invitației arată că România atrage, membrii comunității românești din regiune joacă un rol important în promovarea țării noastre, iar prezența Lectoratului în regiune este salutată cu fiecare ocazie.
Roxana Magdalena Bârlea
Lector de limba română la Universitatea Aix-Marseille, Republica Franceză

Spania, Sevilla- Agendă culturală românească
2018-05-28 08:00 - 17:00 (Europe/Helsinki)
9 februarie 2018, Biblioteca Provincial „Infanta Elena” de Sevilla, prezentare de carte: Juan Ramón Jiménez, Jurnalul unui poet recent căsătorit, Iași, Editura Ars Longa, 2017, traducător Gherghe Vințan.
Găzduită de una dintre cele mai importante biblioteci publice din Sevilla, aflată în imediata proximitate a Facultății de Filologie și a Lectoratului de limbă română, prezentarea versiunii românești a jurnalului lui Juan Ramón Jiménez a beneficiat de prezența traducătorului și de cea a Consulului General al României la Sevilla, domnul Radu Cătălin Mardare, reunind membri ai comunității românești și public spaniol. Intervenția lectorului de limbă română a punctat legături ale lui Juan Ramón Jiménez cu România, personale ori prin operă.
Anunțul activității (primit de la traducător, domnul Gheorghe Vințan):
27 februarie 2018, Facultatea de Filologie, Universitatea din Sevilla, sesiune cinematografică și colocviu: Amintiri din Epoca de Aur, partea I: Tovarăși, frumoasă e viața!, Cristian Mungiu et al., 2009 (versiune în limbă română, cu subtitrare în spaniolă).
Activitatea a fost destinată în principal studenților de la cursurile de limbă română și a inclus un scurt colocviu final despre perioada comunistă în România și despre reflectarea regimului franchist în cinematografia spaniolă.
1-9 martie 2018, Facultatea de Filologie, Universitatea din Sevilla: Zilele Mărțișorului
La fel ca în anii precedenți, s-a prezentat tradiția mărțișorului studenților de la cursurile de română și s-au distribuit mărțișoare studenților ori profesorilor de la Universitatea din Sevilla, precum și multor persoane din afara universității.
8 martie 2018, Espacio Cultural Colombre, Sevilla, sesiune cinematografică și colocviu: 4 luni, săptămâni, 2 zile, Cristian Mungiu, 2007 (versiune în limbă română, cu subtitrare în spaniolă).
Intervenții ale lectorului de limbă română în cadrul mesei rotunde care a urmat proiecției.
Anunț: http://eventswonder.com/event/4-meses-3-semanas-2-dias-cine-y-tertulia,160997981141860
11 aprilie 2018, Facultatea de Filologie, Universitatea din Sevilla, documentar și masă rotundă: România, pas cu pas, Florin Andreescu, 2104 (în română, cu subtitrare în spaniolă)
Activitate din cadrul ciclului de manifestări pe care Lectoratul de română de la Universitatea din Sevilla le dedică Centenarului Marii Uniri. Proiecția documentarului a fost introdusă de câteva cuvinte despre Marea Unire din 1918 și urmată de o discuție cu publicul. Au participat studenții cursurilor de limbă română, profesori de la Facultatea de Filologie și invitați din afara universității.
Activitatea a fost anunțată intens pe canalele de comunicare ale Universității din Sevilla; exemple:
http://filologia.us.es/actividades/rumania-paso-a-paso-documental-y-coloquio/
http://filologia.us.es/wp-content/uploads/2018/04/Ruman%C3%ADa-paso-a-paso-page-001.jpg
Afiș:
26 aprilie 2018, Facultatea de Filologie, Universitatea din Sevilla, conferință: Dracula, legendă și istorie (Prof. dr. Dan Munteanu Colán, Universitatea Las Palmas din Gran Canaria)
Activitatea face parte din ciclul de manifestări pe care Lectoratul de română de la Universitatea din Sevilla le dedică Centenarului Marii Uniri, motiv pentru care intervenția inițială a lectorului de limbă română a inclus referințe la acest eveniment istoric. Publicul, numeros, a fost format din: profesori și studenți din cadrul universității, Consulul General al României la Sevilla, invitați din afara universității, membri ai comunității românești din Sevilla.
Conferința a fost intens mediatizată în interiorul Universității din Sevilla și în afară, de exemplu:
http://filologia.us.es/actividades/dracula-historia-y-leyenda-conferencia-del-prof-dan-munteanu-colan/
http://filologia.us.es/wp-content/uploads/2018/04/2018.04.26.-Dracula.-FINAL-page-001.jpg
Afiș:
27 aprilie 2018, asociația Spanish Olé, Sevilla: participare la o seară de poezie internațională
Lectoratul de limbă română este tot mai prezent în spațiul cultural extrauniversitar din Sevilla. De această dată, a răspuns invitației primite de la Asociația Spanish Olé care organizează, pe lângă cursuri de limbi străine, activități culturale cu frecvență lunară. Participarea lectorului de limbă română a constat într-o scurtă intervenție despre Mihai Eminescu, importanța sa în cultura română și în spațiul european, precum și despre circumstanțele traducerii poeziei eminesciene în spaniolă, urmată de lectura, în variantă bilingvă, a poemului La steaua. La activitate au fost prezenți localnici, dar și numeroși străini rezidenți în Sevilla, inclusiv studenți Erasmus.
Anunț: https://www.facebook.com/events/[REDACTED]/?active_tab=about
21 mai 2018, Facultatea de Filologie, Universitatea din Sevilla seminar de limbă română deschis publicului: Introducere în studiul limbii române (Prof. dr. Luminița Mirela Cărăușu, Universitatea „Alexandru Ioan Cuza” din Iași).
Activitatea și-a propus să facă publicitate cursurilor organizate de Lectoratul de limbă română de la Universitatea din Sevilla, care au statut de discipline facultative.
24 mai 2018, Facultatea de Filologie, Universitatea din Sevilla prelegere de limbă română: Pragmatica pronumelui în limba română (Prof. dr. Luminița Mirela Cărăușu, Universitatea „Alexandru Ioan Cuza” din Iași).
Prelegere destinată în primul rând studenților de la cursurile de limbă română, în egală măsură utilă tuturor celor cu preocupări de lingvistică comparată și tipologică.
28 mai 2018, Centro de Documentacion de las Artes Escénicas de Andalucia, Sevilla, participare la întrunirea cercului Café Français din Sevilla: Le vampirisme – réalité ou fantasme?
O nouă activitate în spațiul extrauniversitar la care a participat Lectoratul de limbă română. Café Français este un cerc de limbă franceză, format din intelectuali străini stabiliți la Sevilla. Tema întâlnirii la care am fost invitați, Le vampirisme: réalité ou fantasme?, este un ecou al conferinței Dracula, legendă și istorie organizată de lectorat. Intervenția lectorului de limbă română a conturat figura istorică a lui Vlad Țepeș și a oferit un inventar al figurilor mitologice românești din aceeași sferă simbolică, însoțită de considerații lingvistice privind terminologia specifică.

Ungaria, Szeged- Sfărșit de primăvară însorit la Radio Szeged
2018-05-25 08:00 - 17:00
SFÂRȘIT DE PRIMĂVARĂ ÎNSORIT LA RADIO SZEGED
În luna mai, ascultătorii emisiunii radiofonice ,,O voce românească” au fost invitați din nou pe meleagurile României prin intermediul rubricii ,,Legende și locuri din România”. Prima rubrică din luna mai a fost dedicată localității Suceava. Ascultătorilor le-a fost prezentat un scurt istoric al localității, faptul că Suceava a fost atestată documentar în anul 1388, în vremea în care domn al Moldovei era Petru al II-lea Mușat, cel care a mutat capitala de la Siret la Suceava. Istoria așezării se leagă de numele câtorva dintre cei mai cunoscuți voievozi ai Moldovei, precum Alexandru cel Bun, Ștefan cel Mare și Petru Rareș. În această perioadă, a îndeplinit rolul de localitate de frontieră austro-ungară cu Regatul României. Legendele care circulă printre suceveni au încheiat prima rubrică a lunii mai. A doua localitate prezentată și legendele aferente a fost stațiunea Sângeorz Băi, una dintre cele mai vestite stațiuni balneoclimaterice din Europa. Proprietățile izvoarelor minerale din stațiunea bistrițeană concurează cu mult mai cunoscutele stațiuni Vichy din Franta sau Karlovy Vary din Cehia. Ascultătorilor le-au fost prezentate și legendele referitoare la zeița Hebe și părinții săi Zeus și Hera. Ceramica de Horezu, olăritul și legendele despre motivele florale sau cocoșul specific vaselor horezene au reprezentat subiectul celei de-a treia rubrici radiofonice din luna mai. Bastionul măcelarilor, Dealul florilor, Turnul muniției ori strada Monetăriei din Baia Mare sunt doar câteva locuri propuse pentru vizitarea localității din nord-vestul României, în a patra săptămână a lunii mai. Localitatea Odobești a fost subiectul ediției cu numărul cinci din luna lui Florar. Localitatea aflată în vecinătatea Focșaniului este un important centru viticol românesc prin sudul căruia trece Milcovul. Legendele sau întâmplările istorice din Odobești au încheiat seria emisiunilor din ultima lună de primăvară. În lunile de vară iunie, iulie, august, ascultătorii Radio Szeged vor fi invitați în continuare pe tărâmurile românești legendare.
Profesor dr. Szabó Zsolt, Lector de Limba română la Universitatea de Științe din Szeged, Ungaria

Spania, Barcelona- Mircea Cărtărescu la Universitatea Autonomă din Barcelona
2018-05-14 08:00 - 17:00
Mircea Cărtărescu la Universitatea Autonomă din Barcelona
În data de 14 mai 2018 a avut loc prima conferință internațională dedicată operei lui Mircea Cărtărescu: „El prodigi de les lletres: aproximació a l´obra de Mircea Cărtărescu”.
Evenimentul a fost organizat de Facultatea de Traduceri și Interpretări din cadrul Universității Autonome din Barcelona (UAB), împreună cu Facultatea de Filosofie și Litere și Lectoratul de română din cadrul aceleiași Universități, precum și cu Institució de les Lletres Catalanes.
Deschiderea oficială a conferinței a avut loc la ora 10, în sala Carles Riba (004) a Facultății de Traduceri și Interpretări și a fost realizată de Màrius Martínez, prorector de Relații Internaționale al UAB, Albert Branchadell, decan al Facultății de Traduceri și Interpretări și Francesc Parcerisas, membru al Consiliului Consultativ al Institució de les Lletres Catalanes. Ioana Alexandrescu, lector de română la UAB și coordonatoare a evenimentului, a oferit o introducere în opera lui Mircea Cărtărescu, deschizând seria de conferințe.
Prima masă rotundă, moderată de Francesc Parcerisas, a prezentat o imagine a criticii catalane asupra operei scriitorului român prin comunicările lui D.Sam Abrams, Francesc Serés și Xavier Pla și a fost urmată de o intervenție a lui Mircea Cărtărescu, care a abordat mai multe aspecte literare.
A doua masă rotundă, moderată de Dolors Udina, a vizat problematica traducerii operei cărtăresciene în spaniolă și în catalanî prin comunicările traducătorilor acestei opere: Marian Ochoa de Eribe, Antònia Escandell Tur și Xavier Montoliu Pauli.
A treia secțiune de comunicări, moderată de Helena Aguilà Ruzola, a început la ora 15, în sala 501 a Facultății de Filosofie și Litere și a cuprins analize ale profesorilor și cercetătorilor Octavio Cano Silva, Alba Diz Villanueva, Mihai Iacob, Berta Ares Yáñez și Santiago Muñoz.
În încheierea evenimentului, la ora 19, în sala Prat de la Riba a Institut d’Estudis Catalans, Mircea Cărtărescu a oferit conferința „Poezia românească de după război”, urmată de un recital de poezie susținut de Marc Romera.
Evenimentul face parte din acțiunile Facultății de Traduceri și Interpretări cu ocazia aniversării a 25 de ani de la înființare și în actiunile realizate de Lectoratul de română de la UAB cu ocazia Centenarului Marii Uniri. Evenimentul a beneficiat de sprijinul Consulatului General al României la Barcelona, al Catedrei de Filologie Franceză și Romanică din cadrul UAB, al Festivalului Barcelona Poesia, precum și al Institut d’Estudis Catalans
Ioana Alexandrescu,
Lector de Limba română, Universitatea Autonomă din Barcelona

Portugalia, Lisabona- Săptămâna Culturală la Universitatea din Lisabona
2018-05-11 08:00 - 17:00
Săptămâna Culturală Românească la Universitatea din Lisabona
(7 – 11 mai 2018)

În perioada 7-11 mai 2018, la Universitatea din Lisabona s-a desfășurat Săptămâna culturală românească, program organizat de Lectoratul de Limba Română (LLRL) din cadrul Universității din Lisabona, cu sprijinul Institutului Cultural Român de la Lisabona și al Ambasadei României în Republica Portugheză, în contextul celebrării Centenarului Marii Uniri. Pe parcursul a 5 zile, au avut loc o serie de activități de promovare a limbii și culturii române în mediul academic portughez.
Săptămâna culturală românească a debutat pe 7 mai 2018, cu o oră deschisă de limba română și cu un atelier de traduceri, organizat în parteneriat cu Lectoratul de limba română de la Universitatea Sapienza, Roma, urmate de proiecțiile documentarului Wild Carphatia (I) și a 15 scurtmetraje românești de animație „Best of Anim’Est”.
Evenimentul central al săptămânii culturale l-a constituit cea de-a VII-a ediție a conferinței dedicate studiilor românești la Universitatea din Lisabona (RostUL7), Mituri, legende și basme în traducere (8 – 9 mai). Anul acesta conferința a beneficiat de o largă și variată participare, sărbătorind astfel limba și cultura română privite din perspectivă europeană și interculturală printr-un „spectacol” lingvistic în care intercomprehensiunea a fost principalul instrument al comunicării. Ca în fiecare an, conferința a urmărit o mai bună poziționare a românei în cadrul limbilor romanice, în special, și a limbilor Uniunii Europene, în general, și implicit, o mai bună cunoaștere a culturii române în mediul academic portughez.
Săptămâna a continuat cu maratonul de lectură, intitulat Lisabona citește românește (10 mai), organizat la Biblioteca Facultății de Litere (FLUL) sub semnul personalității profesorului Victor Buescu, primul lector de limba română din Portugalia.
Săptămâna culturală românească s-a încheiat pe 11 mai 2018 cu vernisajul expoziției „România nobilă și regală”, a fotografului portughez José Luís Jorge, urmat de o conferință despre „Occidentul și orientul european al universului lingvistic romanic” (O occidente e o oriente europeu do universo linguístico românico), susținută de profesorul Daniel Silva Perdigão, în Sala Lambrino-Buescu.
Lector univ. dr. Roxana Ciolăneanu
Lector de Limba română, Universitatea din Lisabona

Germania, Regensburg- Primăvara la români
2018-05-03 08:00 - 17:00
PRIMĂVARA LA ROMÂNI
3 mai 2018
Universitatea din Regensburg, Germania
Adresat tuturor celor interesați, dar în special studenților înscriși în programul Rumaenicum, evenimentul Primăvara la români a reprezentat o incursiune culturală în simbolistica acestui anotimp, începând cu 14 februarie (Sf. Valentin), în contrast cu sărbătoarea lui Dragobete (24 februarie), continuând cu 1 Martie – Mărțișorul, 8 Martie – Ziua Femeii/Mamei, și sfârșind cu Ziua Internațională a Muncii – 1 Mai.
Cu această ocazie, cei prezenți au putut compara legenda Sfântului Valentin, figură emblematică pentru sărbătoarea internațională, modernă a iubirii, cu tradițiile legate de numele lui Dragobete, ce semnifică sărbătoarea românească a dragostei. Cu toate că, în România, Sf. Valentin pare a fi mai popular, și tradiționalul Dragobete a început, în ultimii ani, să fie din nou motiv de sărbătoare, în special pentru îndrăgostiți.
Alt simbol al primăverii românești este mărțișorul, specific țării noastre, dar și altor popoare balcanice (Albania, Bulgaria, Grecia, ș.a.). În luna martie, bărbații/băieții oferă femeilor/fetelor mărțișoare, flori (ghiocei) sau mici cadouri; în anul bisect, și femeile pot oferi mărțișoare bărbaților. Cei prezenți au fost impresionați de frumusețea și de diversitatea mărțișoarelor românești, dar și de Muzeul Mărțișorului, din comuna Stoina, județul Gorj, unic în lume, inaugurat chiar anul acesta, la 4 martie 2018.
Sărbătoarea de 8 Martie – Ziua Femeii și a Mamei a fost un bun prilej pentru ca studenții să afle câteva informații despre românce celebre, printre altele Sarmiza Bilcescu, Sofia Ionescu, Hariclea Darclée, Maria Tănase, Regina Maria, Ana Aslan, Nadia Comăneci, Simona Halep.
Un ultim eveniment de primăvară l-a constituit Ziua Muncii – 1 Mai, prezentat ca manifestare grandioasă în timpul comunismului, în contrast cu ceea ce reprezintă astăzi, într-o exprimare nepretențioasă, o zi relaxantă aflată sub semnul mititeilor/micilor – o altă ocazie interesantă pentru a cunoaște și istoria acestui preparat culinar.
iana V. Burlacu

Ungaria, Szeged- Locuri și legende din România la Radio Szeged
2018-04-30 08:00 - 17:00
Locuri și legende din România la Radio din Szeged
Rubrica intitulată ,,Locuri și legende din România” din cadrul emisiunii radiofonice ,,O voce românească” de la Radio Szeged a debutat în luna aprilie cu o ediție specială realizată de lectorul de limba română Szabó Zsolt. Ediția specială a fost difuzată sub genericul ,,Sărbătoarea Paștelui la curțile domnești ale domnitorilor români”, partea a doua; prima parte a ediției a fost difuzată în Săptămâna Mare a Paștelui catolic.
Cu prilejul Sărbătorilor Pascale, în cadrul unui interviu, lectorul de limba română le-a povestit ascultătorilor câteva dintre tradițiile și obiceiurile zonei Ardealului, cum ar fi încondeiatul ouălor, potcovitul ouălor, bucate tradiționale pascale specifice Ardealului sau udatul fetelor în a doua zi de Paște.
Delta Dunării, peștera Șugău, stațiunea Praid și stațiunea Sovata au fost locurile despre care lectorul de limba română le-a vorbit ascultătorilor. Legendei drumului de sub ape sau informațiilor interesante despre flora și fauna Deltei Dunării le-au urmat descrierea legendei peșterii Șugău și a stațiunilor turistice balneoclimaterice Praid și Sovata, fiecare cu legendele transmise din generație în generație.
Prof. Dr. Szabó Zsolt
Lector de Limba română, Universitatea din Szeged

Serbia, Novi Sad- Concurs de limba și literatura română
2018-04-28
Concurs de limba și literatura română în școlile cu predare în limba română din Republica Serbia
Începând cu 2005, Departamentul de Limba și Literatura Română de la Universitatea din Novi Sad şi Ministerul Educaţiei şi Ştiinţei din Serbia organizează, anual, Competiția de limba şi literatura română pentru elevii claselor a VII-a şi a VIII-a, concurs ce cuprinde două faze: regională şi republicană.
Începând cu ediția din acest an (în 28 aprilie, mai concret), au fost prezenți la eveniment și elevi din clasele a V-a și a VI-a. Participarea lor s-a plasat în afara concursului. Organizatorii au testat interesul profesorilor și al elevilor din clasele respective pentru competiția în cauză. Este foarte posibil ca, de la anul, să fie vorba de un concurs autentic și pentru școlarii din clasele mici de gimnaziu.
Întocmirea testelor și evaluarea rezultatelor elevilor cad în sarcina profesorilor de la Departamentul de Limba și Literatura Română, de la Universitatea din Novi Sad. Participarea lectorului de limba română de la această instituție a fost, mereu, constantă și benefică pentru calitatea concursului. Implicarea sa în realizarea testelor, precum și în corectarea lucrărilor elevilor este de la sine înțeleasă, dar, în aceeași măsură, și-a asumat activități de relații publice – contacte cu presa, interviuri, declarații.
Rolul Institutului Limbii Române este unul crucial, întrucât oferă suport material consistent pentru îndeplinirea exemplară a tuturor acestor sarcini și promovează acțiunile prin care se cultivă limba română în străinătate.
În acest an, faza regională a concursului s-a desfăşurat pe data de 28.04.2018, la Şcoala generală „Olga Petrov Radišić” din orașul Vârșeț, aflat în Banat, regiunea Voivodina, Serbia, prin bunăvoința și buna organizare pe care le-au dovedit atât domnul director Ionel Buga și profesorii din școala amintită, cât și dascălii din şcolile de unde provin elevii participanți la concurs. La aceeași instituție din Vârșeț este programată a se desfășura, pe data de 26 mai, și faza republicană. La concursul din acest an au fost înscrişi 57 de elevi din 9 şcoli, din totalul de 15 şcoli cu predare în limba română din Voivodina. La faza republicană participă nouă elevi din clasa a VII-a și șase din clasa a VIII, ei fiind cei care s-au calificat în urma rezultatelor obținute la faza regională.
Comisia de concurs a fost alcătuită din: prof. univ. dr. Laura Spăriosu (directorul Departamentului de limba și literatura română), prof. univ. dr. Marina Puia-Badescu, conf. univ. dr. Sorin Daniel Vintilă (lectorul de limba română din cadrul Departamentului), lect. univ. dr. Virginia Popović. Testele întocmite de comisie conţin douăzeci de întrebări: două dintre ele urmăresc cunoştințele din sfera mai largă a comunicării, iar celelalte vizează gradul de cunoaștere a diferitelor aspecte gramaticale (lexicologie, morfologie, sintaxă). Pentru a se califica la nivelul republican al competiției, elevii sunt nevoiți să acumuleze un minim de 16 puncte.
Departamentul de Limba şi Literatura Română din Novi Sad promovează continuitatea acestui concurs, atât ca motivaţie pentru elevi (un punctaj bun îi poate ajuta la înscrierea la facultate, pe lângă premiile obținute, constând în cărți, excursii în România ș.a.), cât și în speranța că, peste un număr de ani, unii dintre aceşti concurenți vor deveni studenți ai secției de limba și literatura română de la Universitatea din Novi Sad.
Iată și ecourile din presa de limbă română din Serbia la concursul desfășurat acum câteva zile:
http://www.rtv.rs/ro/voivodina/competi%C5%A3ii-regionale-la-limba-rom%C3%A2n%C4%83-la-v%C3%A2r%C5%9Fe%C5%A3_914439.html
http://libertatea.rs/scoala-generala-olga-petrov-radisic-din-varset-a-organizat-competitia-regionala-la-limba-romana-si-cultivarea-limbii-anul-scolar-2017-18/

Conf. dr. Sorin D. Vintilă,
Lectorul de Limba română din Universitatea din Novi Sad

Turcia, Ankara- 100 de ani de literatură românească în Turcia
2018-04-27
100 de ani de literatură românească în Turcia
Atelier de lectură
Ediția 1
În data de 27 aprilie 2018, la Universitatea din Ankara a avut loc un eveniment special pentru promovarea limbii și literaturii române: atelierul de lectură din operele scriitorilor români traduse în limba turcă. Atelierul cu titlul 100 de ani de litatură românească în Turcia a fost organizat de Lectoratul de Limba română din cadrul Facultății de Limbi, Istorie şi Geografie- Universitatea din Ankara, Institutul Limbii Române din București, Institutul Cultural Roman „Dimitrie Cantemir” din Istanbul şi Ambasada României în Republica Turcia.
Moderat de către doamna lector de limba română de la Universitatea din Ankara, în prezența domnului Ambasador – Gabriel Șopandă, a doamnei director ICR Istanbul – Nadia Tunsu, a cadrelor didactice, studenților, reprezentanților Ambasadei și a tuturor celor interesați, evenimentul a prezentat, prin lectura unor fragmente din opere literare românești traduse în limba turcă și discuții, perspectiva studenților turci asupra literaturii române.
Studenții care frecventează cursurile de limba română din cadrul Universității din Ankara au lecturat fragmente din operele scriitorilor traduși în cadrul atelierului de traduceri literare de la Istanbul, organizat de Institutul Cultural Român „Dimitrie Cantemir” din Istanbul şi publicate în broșura „Çağdaş Romen Yazarlar Çeviri Atölyesi/ Autori români contemporani”. La final, tinerii care s-au implicat în activitate au primit câte o diplomă de participare și ultimul număr al broșurii editate de atelierul de traduceri literare de la Istanbul.
Scopul acestui atelier de lectură pe care dorim să îl organizăm anual nu este numai textul, ci și cititorul participant şi interesul lui pentru literatura română. Dincolo de dialogul dinamic inițiat de cei prezenți, workshopul a reprezentat și o călătorie interculturală, o conștientizare a diferențelor, dar mai ales a asemănărilor dintre cele două culturi.

Alina IFTIME
Lector de limba română, Universitatea din Ankara

Slovenia, Ljubljana-ROMÂNIA 100 – Primăvara culturii române
2018-04-23
ROMÂNIA 100 – PRIMĂVARA CULTURII ROMÂNE LA LJUBLJANA

Sub egida Centenarului, lectoratul de limba română din cadrul Universității din Ljubljana a organizat o serie de conferințe științifice care au avut drept scop promovarea limbii, literaturii și culturii române, la care au fost invitați profesori, studenți ai facultății și reprezentanți ai Ambasadei României în Republica Slovenia:

Dragoș Varga – Literary and cultural infrastructure in Romania after 1989, 3.04.2018
Mirela Ocinic – Identity transfers. Romanian Writers of the XIXth century, 12.04.2018
Silvia Stoian – Aproximarea cantitativă non-numerică. Expresii ale cantității nedefinite în limba română – 17.04.2018
AdelianaFarias – O lecturăfractalică a literaturiiși a artei – 17.04.2018
Adelina Farias – Configurații ale romanului românesc contemporan – 17.04.2018
RăzvanSăftoiu – Notes on silence as a dialogic speech act – 23.04.2018

Pentru fiecare professor invitat am realizat postere, am promovat evenimentele în mediile de comunicare on-line și pe platforma on-line a facultății, am contactat Ambasada României în Republica Slovenia, am rezervat săli, am tradus informațiile legate de evenimente în limba slovenă, am implicat studenții în organizarea și buna desfășurare a evenimentelor, am stabilit întâlniri între profesorii români invitați și membri ai conducerii Facultății de Litere etc.
Conferințele au fost ținute în limbile română, engleză și franceză au stat la baza unor viitoare proiecte de colaborare între Universitatea din Ljubljana și universitățile de proveniență a profesorilor invitați.
Seria de conferințe dedicate culturii române va fi continuată și în luna mai.
Dr. Ioana Jieanu
Lector de Limba română, Universitatea din Ljubljana
Oddelek za romanske jezike in književnosti vabi na predavanje
prof. dr. Mirele Ocinic(Univerza Lucian Blaga, Sibiu, Romunija)
Identity transfers. Romanian Writers of the XIXth century
Predavanje (v angleščini) bo v četrtek, 12.4. ob 11.20 v predavalnici 533.
Mirela OCINIC je profesorica romunske književnosti na univerzi Lucian Blaga (Sibiu, Romunija). Glavna področja njenega raziskovalnega dela so romunska književnost 19. stoletja, romunska proza 20. stoletja, fantastična književnost in imagologija.
Mirela OCINIC is a Ph.D. Associate Professor in Romanian Literature at “Lucian Blaga” University of Sibiu, Romania. Her area of expertise includes fields such as Romanian Literature in the 19-th century, Romanian Prose in the 20-th century, Fantastic in Literature, Imagology. She is PhD of the University of Bucharest (1999), with the thesis Curentele literare româneşti şi literature fantastică. Fantasticul în povestirea şi nuvela românească [The Romanian Literary Tendencies and the Fantastic Literature.The Fantastic in the Romanian Story and Novella]. She is the author of the books: Un vis iluminat de-un fulger. Fantasticul în povestirea şi nuvela românească [A Dream Illuminated by a Lightning. The Fantastic in the Romanian Story and Novella], 2002,Structuri ale imaginarului în proza scurtă românească din secolulXX [Structures of the Imaginaire in Romanian Short Prose of the 20th century], 2002 Clasicii [The Classics], 2004 and . She has been coordinating the volumes of critical studies Simple fire de iarbă [Bare Leaves of Grass] 2010, Caietele „Octavian Goga” [The„Octavian Goga” Notebooks]2014, 2015, 2017 and Rășinari-Paris șiretur [ Rășinari-Paris and back] 2016.She has published essays and critical studies in several Romanian literary magazines: Transilvania, Euphorion, Acta Universitatis Cibiniensis, Cercetări de limbă şi literatură, Caietele Octavian Goga, ASTRA. Revista Asociaţiunii Transilvane pentru Literatura Română şi Cultura Poporului Român. Despărţământul Central Sibiu etc. She was the Director of the „Lucian Blaga” International Colloquium, 2008-2015.
Slovenia R Saftoiu_poster conference

Polonia, Poznan- Ateliere demonstrative de limba romana
2018-04-21
În data de 21 aprilie 2018, în intervalul orar 11.30-13.15, au avut loc ateliere demonstrative de limba română în cadrul Zilei Școlilor organizate, ca în fiecare an, în întreaga universitate poznaniană. (…)

Turcia, Ankara- Conferință dedicată lui Constantin Brâncuși
2018-04-10
Conferința «Constantin Brâncuși: le sculpteur de l’âme roumaine»
În contextul în care, în acest an, România sărbătoreşte 25 de ani de la aderarea la Organizaţia Francofoniei, Ambasada României în Republica Turcia a prezentat expoziția de fotografie «Capodoperele lui Brâncuşi» în incinta Institutului Francez din Ankara, deschisă publicului larg în perioada 27 martie – 14 aprilie 2018. Directorul Institutului Francez din Ankara, Sébastien de Courtois, și dl. Ambasador Gabriel Șopandă au propus lectorului de limba română din cadrul Universității din Ankara să susțină o conferință despre opera marelui sculptor, în salonul dedicat expoziției. Astfel, în data de 10 aprilie 2018, lectorul de limba româna, Alina Iftime, a ținut conferința «Constantin Brâncuși: le sculpteur de l’âme roumaine» în cadrul Institutului Francez, un eveniment special în jurul personalității inovatorului sculpturii moderne.
Timp de o oră, lectorul de limba română le-a dezvăluit celor prezenţi amănunte despre viaţa şi opera celui mai important sculptor român, cel pe care americanii l-au numit părintele sculpturii moderne. Cei din public au aflat despre momentele de cumpănă din viaţa lui Constantin Brâncuşi, temele operelor sale şi modul în care acesta a devenit unul dintre cei mai renumiţi artişti la nivel mondial. Prezentarea a fost urmată de un scurt film care a evocat ansamblul monumental de la Târgu Jiu, o invitație în același timp, de a vizita România.
În încheierea manifestării, temele expuse au suscitat un dialog dinamic inițiat de cei prezenți: reprezentanți ai Ambasadei României în Turcia, ai Institutului Francez, cadre didactice și studenți care frecventează cursurile de limbă, cultură și civilizație românească de la Universitatea din Ankara.
Studenții au descoperit noi detalii despre creația lui Brâncuși, suplimentar celor discutate în cadrul cursului de cultură și civilizație românească, organizat în cadrul lectoratului de limba română.
Această acţiune și-a propus să aducă în atenția celor interesați sau să le reamintească frumuseţea operei lui Brâncuşi și să reprezinte o călătorie interculturală, oferindu-le participanților posibilitatea de a-și prezenta propriile opinii și facilitând, totodată, schimbul de idei despre opera unui român de geniu.
Profesor Alina Iftime,
Lector de limba română, Universitatea din Ankara

Ungaria, Budapesta- Agendă culturală
2018-04-05
România – redescoperirea tradiţiei
În ultimele luni la Universitatea ELTE din Budapesta, în cadrul catedrei de filologie română, s-au desfăşurat o serie de evenimente culturale, grupate sub titlul România – redescoperirea tradiţiei.
Sub coordonarea lectorului – dr.habil. Florin Cioban şi cu implicarea şi participarea studenţilor specializării au avut loc următoarele manifestări:
6 decembrie 2017, Sala 212, ora 14.00 – De Mikulas, de la Moş Nicolae

Lectorul a susţinut o prelegere despre tradiţia oferirii de daruri în cadrul sărbătorilor de iarnă
Studenţilor care se implică în activităţile extra-curriculare ale catedrei le-au fost dăruite cărţi în limba română

15 ianuarie 2018, campusul Treford, orele 12 – 14 – Ziua culturii naţionale

Studenţii specializării au oferit broşuri cu versuri din Eminescu în limba română şi în limba maghiară tuturor studenţilor doritori

16 februarie 2018, Sala 212, ora 18.00 – Dragobetele, „Valentinul” românesc

Lectorul şi câţiva studenţi ai lectoratului au organizat o şezătoare literară despre dragoste în tradiţiile populare româneşti. S-au prezentat două studii de caz din familii mixte (româno-maghiare) ale studenţilor, cu mărturii ale bunicilor acestora despre specificul formării unui cuplu multietnic în satul tradiţional.

1 martie 2018, Sălile 211 şi 212, ora 14.00 – Mărţişorul, semn de primăvară

Lectorul a susţinut o prelegere despre semnificaţia mărţişorului în cultura populară tradiţională
Studenţii şi lectorul au organizat un atelier de confecţionat mărţişoare din lână, cu modele tradiţionale

4 aprilie 2018, Sala 212 şi grădina Treford, ora 14.00 – În prag de Paşti, când bate toaca

Doi meşteri populari, invitaţi din România (loc. Marca, jud. Sălaj) demonstrează studenţilor specializării tehnica încondeierii ouălor şi a baterii toacei.

Dr. hab. Florin Cioban
Lector de Limba română, Universitatea ELTE
ungaria-rezumat-bp17-18
ungaria-afis-bp17-18

Locuri și legende din România la Radio din Szeged
2018-04-04
Rubrica intitulată ,,Locuri și legende din România” din cadrul emisiunii radiofonice ,,O voce românească” de la Radio Szeged a debutat în luna aprilie cu o ediție specială realizată de lectorul de Limba română Szabó Zsolt. Ediția specială a fost difuzată sub genericul ,,Sărbătoarea Paștelui la Curțile domnești ale domnitorilor români”, partea a doua; prima parte a ediției a fost difuzată în Săptămâna Mare a Paștelui catolic.
Cu prilejul Sărbătorilor Pascale, în cadrul unui interviu, lectorul de Limba română le-a povestit ascultătorilor câteva dintre tradițiile și obiceiurile zonei Ardealului, cum ar fi încondeiatul ouălor, potcovitul ouălor, bucate tradiționale pascale specifice Ardealului sau udatul fetelor în a doua zi de Paște.
Delta Dunării, peștera Șugău, stațiunea Praid și stațiunea Sovata au fost locurile despre care lectorul de Limba română le-a vorbit ascultătorilor. Legendei drumului de sub ape sau informațiilor interesante despre flora și fauna Deltei Dunării le-au urmat descrierea legendei peșterii Șugău și a stațiunilor turistice balneoclimaterice Praid și Sovata, fiecare cu legendele transmise din generație în generație.

Prof. Dr. Szabó Zsolt
Lector de Limba română, Universitatea din Szeged

Ciclu de film românesc 27, 28, 29 martie 2018 Universitatea Sapienza din Roma
2018-03-30
Ciclu de film românesc 27, 28, 29 martie 2018
Universitatea Sapienza din Roma
În perioada 27 – 29 martie, în cadrul activităților extra-didactice organizate de Catedra si Lectoratul de limba română, a avut loc o proiecție de trei filme românești, în limba originală, cu subtitrare în limba engleză, pentru a da posibilitatea de a participa și studenților care nu frecventează cursul de limba română. Proiecția filmelor a fost precedată de o scurtă introducere/prezentare (invitat – conf. H. Poenar, Facultatea de Litere, UBB Cluj-Napoca) și a fost urmată de lungi dezbateri pe teme legate de cultura și societatea românească contemporană. Filmele prezentate au fost: Moartea domnului Lăzărescu (2005, C. Puiu), Polițist, adjectiv (2009, C. Porumboiu) și Morgen (2010, M. Crișan).
Datorită răspunsului extrem de pozitiv pe care l-a avut această inițiativă din partea studenților, ne propunem să organizăm o săptămână a filmului românesc, în fiecare semestru, ca o activitate constantă a catedrei și a lectoratului.

Nicoleta Neșu,
Lector de limba română, Universitatea Sapienza din Roma

Armenia, Erevan - Agendă culturală de martie
2018-03-27
În data de 22 martie, lectorul de limba română de la Universitatea “Valeri Brusov” a organizat împreună cu studenții săi simpozionul ” Tradiții de paște în România și în țările francofone „, la care a luat parte conducerea universității, dar și membri ai diasporei din Erevan. Lectorul de limba română a prezentat un referat despre desacralizarea sărbătorilor pascale atât în România, cât și în țările francofone. La final, invitații au avut ocazia să încerce o varietate de mâncăruri tradiționale românești, dar și cu specific italian, francez, spaniol sau din zona Caucazului.
În 27 martie, lectorul român a organizat împreună cu membrii Ambasadei României în Erevan și cu ajutorul unui student Erasmus plus în România simpozionul și expoziția: ” Armenia prin ochii românilor „. Au fost expuse peste 100 de fotografii inedite care au reușit să surprindă asemănările dintre cele două culturi. Studenții de la secția de limba română au organizat un atelier dedicat zilei Mărțisorului. A fost proiectat un film documentar dedicat Centenarului. Seara s-a încheiat cu o recepție oferită de Ambasada României în Republica Armenia .
Pe tot parcursul lunii martie, în zilele de miercuri și sâmbătă, am organizat un ” Coffee house ” dedicat filmului postdecembrist românesc, la care a fost invitată să participe Marine Ovanesyan, profesor și critic recunoscut în Armenia.

Profesor Nicolae- Adrian Henț
Lector de Limba română
Universitatea “Valeri Brusov”, Erevan, Republica Armenia

Ungaria, Szeged- Primăvară bogată la Radio Szeged
2018-03-26
Primăvară bogată la Radio Szeged
În cadrul emisiunii ,,O voce românească” a Radiodifuziunii maghiare, studioul din Szeged, ascultătorii au avut parte de mai multe surprize şi în luna martie din partea lectorului de Limba română din Universitatea din Szeged. Sărbătoarea primăverii a început cu ediţia specială din data de 1 martie dedicată Mărţişorului. În prima emisiune a lunii, ascultătorilor le-a fost prezentat un material primit de la Institutul de Etnografie şi Folclor din România. La finalul seratei culturale dedicate Mărţişorului, organizată de lectorul de Limba română la Universitatea de Ştiinţe din Szeged, unul dintre redactorii emisiunii ,,O voce românească” a realizat un interviu cu organizatorul despre tradiţia Mărţişorului sărbătorită în România, interviu difuzat şi la Radio România Regional, respectiv publicat în săptămânalul ,,Foaia Românească” de la Gyula. În rubrica săptămânală rezervată locurilor şi legendelor din România, difuzată în fiecare zi de marţi, ascultătorii au fost invitaţi la malul mării, în Constanţa, unul dintre cele cele mai vechi orașe atestate de pe teritoriul României. Următoarea săptămână, ascultătorilor le-a fost prezentată legenda orbului care a nimerit Brăila, urmată de legenda oraşului cu acelaşi nume. Legendele peşterilor gorjene Polovragi şi Muierii au constituit subiectul ultimelor două rubrici din luna martie. În Săptămâna Mare a Paştelui catolic, a fost difuzată prima parte a materialului ,,Sărbătoarea Paștelui la Curțile domnești ale domnitorilor români” urmând ca în Săptămâna Mare a Paştelui ortodox să fie difuzată a doua parte a ediţiei speciale dedicate Învierii Domnului.

Dr. Szabó Zsolt, lector de Limba română
Universitatea din Szeged

Italia, Roma- Incontri di versi
2018-03-21
Incontri di versi
20 martie 2018
Universitatea Sapienza, Roma, Italia
Ca în fiecare an, EUNIC Roma organizează în luna martie manifestarea cu titlul ”Giornata mondiale della poesia”. În acest an, invitata din partea României a fost poeta Ana Blandiana. Prezența Anei Blandiana la Roma s-a constituit în trei momente:
în data de 19 martie, de la ora 18.00, la librăria Assaggi, a avut loc prezentarea celui mai nou volum de poezii tradus în italiană de prof. Bruno Mazzoni, intitulat ”L orologio senza ore”, Elliot Edizioni, 2018;
în data de 20 martie, de la ora 11.00, în organizarea Catedrei de limba română din cadrul Universității Sapienza, în colaborare cu Accademia di Romania in Roma, a avut loc o întîlnire a poetei cu studenții Catedrei, întîlnire organizată sub forma unui dialog cu o altă poetă invitată, Mila Haugova, reprezentanta Slovaciei, în prezența traducătorilor. Cu acest prilej, studenții au avut posibilitatea de a participa la dialogul celor două poete, precum și privilegiul de a asculta, în limba originală, în lectura autoarelor, versuri din creația acestora;
în 21 martie, în impunătoarea sală a Consevatorului Santa Cecilia din Roma, a avut loc întîlnirea cu toți poeții participanți la ediția 2018 a Zilei internaționale a poeziei, poeți din țări precum Bulgaria, Croația, Germania, Italia, Polonia, Portugalia, Slovacia, Slovenia, Spania, Suedia, Elveția, Turcia, Ungaria și, bineînțeles, România. Studenții lectoratului au fost invitați să ia parte la toate cele trei prezențe ale Anei Blandiana în capitala Italiei.
Nicoleta Neșu
Lector de limba română, Universitatea Sapienza din Roma

Spania, Barcelona- Conferința “Hybrid Creatures in the Contemporary Mythology of Romanian Poetry”
2018-03-20
Conferința “Hybrid Creatures in the Contemporary Mythology of Romanian Poetry”
Lectoratul de română din cadrul Universității Autonome din Barcelona a organizat conferința “Hybrid Creatures in the Contemporary Mythology of Romanian Poetry”, susținută de Dana Sala, conferențiar universitar doctor la Universitatea din Oradea.
Conferința a avut loc marți, 20 martie, la ora 10, în Sala de Juntes a Facultății de Filosofie și Litere și a oferit o lectură a problematicii animale și a relației om-animal așa cum apar conturate în mai multe exemple de poezie română contemporană, de exemplu în poeme ale lui Nichita Stănescu, Mircea Cărtărescu, Ion Stratan și Leonid Dimov.

Maria-Ioana Alexandrescu
Lector de limba română, Universitatea Autonomă din Barcelona

Polonia, Poznan- Atelier de Mărțișor
2018-03-16
În data de 16 martie, 2018, urmând tradiția lectoratului de limbă română de la Universitatea „Adam Mickiewicz”, Poznan, (…)

Bulgaria, Veliko Tărnovo- Masă rotundă de Mărțișor
2018-03-05
În calitate de lector de limba română la Univesitatea „Sfinții Chiril și Metodiu” din Veliko Tărnovo, Bulgaria, am organizat, la începutul lunii martie, cu studenții de la secția de Balcanistică o „Masă rotundă” pe tema Mărţişorul şi Martеniţa.
Discuţiile despre semnificația simbolului mărţişorului în România şi în Bulgaria s-au purtat sub semnul generos al interculturalității, scopul acestui demers fiind evidențierea, în egală măsură, atât a asemănărilor, cât și a deosebirilor acestei tradiții care marchează venirea primăverii.
Pentru început, am dăruit studenților câte un mărțișor, simbol al primăverii. Cum toate mărțișoarele le-am primit de la Muzeul Mărțișorului din comuna Stoina, județul Gorj, prin intermediul doamnei primar Ioana Bușe și al domnului Dorin Imbrescu, le aduc mulțumiri și pe această cale.
Discuția s-a deschis cu explicații asupra etimologiei cuvântului mărțișor. Le-am explicat studenților că prima lună din calendarul roman (cu început de an la 1 martie) şi a treia din calendarele iulian şi gregorian (cu început de an la 1 ianuarie) este dedicată lui Mars, zeul războiului. Denumirile populare și regionale ale lunii martie: Mart, Mărţişor, Marţiu păstrează rădăcina lingvistică a cuvântului originar și exprimă trezirea la viaţă a naturii înconjurătoare.
Mărţişorul din zilele noastre este confecţionat din două fire colorate alb şi roşu, de care se prinde un obiect artizanal și este dăruit fetelor şi femeilor care îl poartă agăţat în piept una sau mai multe zile. Se spune că trebuie să porți mărțișorul până vin berzele.
În continuare, am arătat că la sfârşitul secolului al XIX-lea Mărţişorul era primit de copii, fete şi băieţi, fără deosebire, de la părinţi în dimineaţa zilei de 1 martie, înainte de răsăritul soarelui. Mărţişorul, de care se agăţa o monedă metalică de argint şi, uneori, de aur, se purta legat la mână, prins în piept sau la gât. El era scos, în raport de zona etnografică, la o anumită sărbătoare a primăverii (Măcinici, Florii, Paşte, Arminden) sau la înflorirea unor arbuşti şi pomi fructiferi (măceş, porumbar, trandafir, păducel, vişin, zarzăr, cireş etc.) şi agăţat pe ramurile înflorite. Se credea că purtătorii Mărţişorului nu vor fi pârliţi de Soare pe timpul verii, că vor fi sănătoşi şi frumoşi ca florile, plăcuţi şi drăgăstoşi, bogaţi şi norocoşi, feriţi de boli şi de deochi. Specialiștii spun că, în trecut, Mărţişorul se confecţiona din două fire răsucite de lână colorată, albă şi neagră sau albă şi albastră, şi era făcut cadou în prima zi din luna martie, perioadă a echinocţiului de primăvară, când apărea pe cer Luna Nouă. În torsada mărţişorului, albul cu negrul sunt într-o armonie divină, într-o îmbinare fericită a luminii cu întunericul, a zilei cu noaptea, a iernii cu (primă)vara ce dau timpul anului, a cunoaşterii şi a ignoranţei, a cerului şi a pământului ce ne dau viaţă. Mărţişorul arhaic, în alb şi negru, este expresia cea mai profundă a unităţii contrariilor.
Culoarea roşie a exercitat şi încă mai exercită o fascinaţie deosebită asupra oamenilor. Se consideră că ea produce cel mai puternic efect asupra simţurilor, fiind simbolul frumuseţii, tinereţii, sănătăţii şi al bogăţiei. Este asociată în multe culturi arhaice venirii primăverii, naşterilor şi căsătoriilor, aşadar începuturilor. După cum e, deschis sau închis, roşul e valorizat pozitiv sau negativ. În accepţia sa pozitivă este intens folosit la confecţionarea mărţişorului. Specialiştii atrag atenţia că acest roşu benefic, al focului creator şi al sângelui, ca principiu vital vieţii, s-a născut în pântecul pământului negru. Astfel, se poate conchide că roşul şi negrul pot apărea ca substitute reciproce, că, undeva, de-a lungul istoriei omenirii, negrul a fost substituit de roșu. Cercetătorii au propus interpretarea celor două culori pe două planuri: cosmic și uman. În plan cosmic, s-au făcut paralele directe între culoarea albă a mărțișorului și cea a zăpezii, ca exponent principal al iernii și între culoarea sa roșie, ca semn principal al soarelui de primăvară. În plan uman, albul a fost asociat cu sămânța sau culoarea laptelui matern și roșul cu sângele.
Se pare că pe vremuri, în mai toate zonele ţării, mărţişorul a fost purtat şi de către flăcăi, bărbaţi şi femei măritate,ba chiar şi de către bătrâni şi bătrâne. În ultimele secole, mărţişorul a fost purtat numai de fete şi de nevestele tinere pentru a fi sănătoase şi curate ca argintul, albe şi rumene ca florile.
Studenții bulgari au vorbit la rândul lor despre asemănările dintre mărțișor și martenița: rădăcina lingvistică, simbolistica șnurului alb și roșu, unde roșul simbolizează sângele, viața, iar albul – puritatea, fericirea. În Bulgaria, tradiția spune că, în prima zi a lunii martie, cea mai vârstică femeie din familie trebuie să pună la mâna copiilor șnurul alb și roșu pentru sănătate și pentru a-i feri de deochi.
O altă asemănare este aceea că și aici mărțișorul se poartă până este văzut un pom înflorit sau prima pasăre călătoare. Diferența este că apoi acesta se agață de ramurile unui copac înflorit sau de ale unui arbust. Astfel, în multe locuri din Bulgaria se pot vedea copaci și arbuști decorați cu mărțișoare.
Studenții au mai semnalat o diferență: în Bulgaria, poartă mărțișoare atât femeile, cât și bărbații. De obicei, femeile poartă mărțișoarele la mână, iar bărbații în piept.
De 1 martie toți se salută cu Cestita Baba Marta!
Acest salut ne-a deschis perspectiva spre o altă temă viitoare, la fel de interesantă, aceea a „Babelor”.

Lector: Camelia Zăbavă
Univesitatea „Sfinții Chiril și Metodiu”, Veliko Tărnovo, Bulgaria

Franța, Aix en Provence - Mărțișorul la Universitatea din Aix-Marsilia
2018-03-01
Mărțișorul la Universitatea din Aix-Marsilia, Franța
În data de 1 martie 2018, la Universitatea din Aix-Marseille, Lectoratul de limba română și cel de limba bulgară au organizat împreună un atelier de confecționare de mărțișoare, coordonat de cele două lectorițe, Roxana Bârlea și Margarita Dimitrova.
Obiectivul activității a fost triplu. În primul rând, cele două lectorițe au vizat promovarea acestei tradiții în spațiul francez, prin prezentarea istoriei, a punctelor comune și a diferențelor naționale legate de Mărțișor. În al doilea rând, evenimentul a vizat o mai ampla privire asupra celor două limbi-culturi, studenții având ocazia să învețe cuvinte și expresii în cele două limbi, să discute etimologii și diverse aspecte legate de istoria limbii și să afle informații culturale despre cele două țări. În sfârșit, cel de-al treilea obiectiv a vizat recrutarea de studenți pentru anul academic următor; cele două lectorițe au avut ocazia să prezinte cursurile pe care le predau într-o manieră adaptată mai ales studenților care își pot alege limbi străine în cadrul modulului „opțional” (LANSAD – Limbi străine pentru alte discipline).
Evenimentul s-a adresat în special studenților de la diversele facultăți din campusul Aix, dar a atras și colegi, profesori și personal administrativ, care au văzut anunțul pe site-ul internet al facultății.
Activitatea, care a durat 2 ore, a constat în prezentări interactive, făcute de cele două lectorițe, un atelier de confecționare de mărțișoare, coordonat de acestea și distribuirea de pliante.
Publicul a fost foarte interesat de acest eveniment, participanții implicându-se activ în confecționarea de mărțișoare și adresând numeroase întrebări despre diverse aspecte ale celor două culturi. Unul dintre „indicatorii de reușită” sunt întrebările privitoare la cursurile de limba română de anul viitor, ceea ce arată că astfel de activități sunt importante în procesul de recrutare de noi studenți.
Roxana Bârlea,
Lector de limba română, Universitatea din Aix-Marseille

Ungaria, Szeged- Serata culturală de Mărțișor
2018-03-01
Mărţişorul are o mare putere de adaptare, fiind deseori un bun mediator între populaţii dintre cele mai diferite. Vestitorul primăverii, în jurul căruia s-au creionat o multitudine de legende, a fost serbat şi la Universitatea de Ştiinţe din Szeged, la iniţiativa lectorului de Limba română, la data de 1 martie 2018. (…)

Lituania, Vilnius- Lectoratulde Limba română din capitala lituaniană
2018-02-25
LECTORATUL DE LIMBA ROMÂNĂ DE LA UNIVERSITATEA DIN VILNIUS, LITUANIA
În cursul lunii februarie, lectorul de limba română de la Universitatea din Vilnius, Lituania, a acordat presei lituaniene un interviu despre înființarea și funcționarea lectoratului de limba română. Amintim că lectoratul a devenit operațional odată cu debutul anului universitar 2017 – 2018, fiind rezultatul semnării unui acord între Institutul Limbii Române și Institutul de Limbi Străine al Universității din Vilnius. În prezent, începând cu semestrul II, lectoratul funcționează cu două grupe de studiu (începători și avansați). Cursurile de limba română se adresează, deopotrivă, atât studenților Universității din Vilnius, cât și tuturor celor interesați. Interviul poate fi citit, în limba lituaniana, la
http://naujienos.vu.lt/rumunu-kalbos-destytojas-vilniuje-atrado-ramybe/
https://www.lzinios.lt/lzinios/Svietimas/rumunu-kalbos-destytojas-vilniuje-atrado-ramybe/260161
și în limba engleză la
http://l24.lt/en/education/item/232769-romanian-professor-found-tranquility-in-vilnius
https://www.vu.lt/en/news/4699-romanian-professor-found-tranquility-in-vilnius

Profesor dr. Ovidiu Ivancu,
Lector de limba română, Universitatea din Vilnius

Franta, Aix en Provence- Seară de cinema românesc
2018-02-20
Seară de cinema românesc și degustare de specialități culinare românești la Universitatea Aix-Marsilia, Franța
În data de 20 februarie 2018 a avut loc, la Facultatea de Arte, Litere, Limbi străine și Științe umane de la Universitatea Aix-Marsilia, o seară de cinema românesc, organizată în cadrul Lectoratului de limba română de aici.
Aproape 40 de spectatori – studenți, cadre didactice, reprezentanți ai Decanatului și ai Consulatului României la Marsilia, membrii ai unei asociații franco-române și public larg – au avut posibilitatea să urmărească cele patru scurt-metraje din prima serie a filmului Amintiri din „Epoca de aur”, 2009, C. Mungiu (eveniment gratuit, organizat în scop educativ).
Proiecția a fost urmată de o discuție axată pe umorul românesc și capacitatea de a supraviețui a românilor în acele vremuri dificile. Aceasta a fost animată de lectorița de limba română, Conf. Dr. Roxana Bârlea, și de scriitorul Ioan T. Morar, fost consul al României la Marsilia. Publicul a apreciat foarte mult atât capacitatea regizorilor, coordonați de C. Mungiu, cunoscut publicului francez, de a reda, pe un ton amuzant, o realitate sumbră, cât și explicațiile complementare oferite de cei doi moderatori. Cei prezenți au solicitat organizarea unui nou eveniment cinematografic, pentru vizionarea celei de-a doua serii de scurt-metraje din acest ciclu.
Seara s-a încheiat cu o degustare de specialități românești: sarmale, cașcaval afumat, zacuscă, prăjituri, vin etc. Studenții au avut ocazia să ofere invitaților detalii despre specialitățile culinare românești, moment pe care îl pregătiseră împreună cu lectorița.
Ecourile nu au întârziat să apară: Prof. Dr. S. Caddeo, reprezentantă a Decanatului, a publicat a doua zi pe site-ul facultății o știre (https://allsh.univ-amu.fr/cinéma-roumain) privind reușita evenimentului, în care anunța și următoarea activitate culturală din cadrul Lectoratului.
Conf. univ. dr. Roxana-Magdalena Bârlea
Lector de limba română în Universitatea Aix-Marsilia

Turcia, Ankara- festivitatea de deschidere oficială a Lectoratului de Limba română din Universitatea Ankara
2018-02-13
În data de 13 februarie 2018 a avut loc, în Salonul “100 de ani – Yuz Yil” al Rectoratului Universității Ankara, ceremonia de deschidere oficială a Lectoratului de Limbă, cultură și civilizație românească din această universitate. Ceremonia s-a desfășurat în contextul Centenarului Marii Uniri și a împlinirii a 140 de ani de relații diplomatice româno-turce. Au participat ambasadori și atașați culturali ai ambasadelor acreditate în Ankara, directorul general al Institutului Limbii Române, membri ai corpului profesoral al Universității Ankara, studenți și reprezentanți ai comunității românești și mass-mediei din Turcia.

Kazahstan, Karaganda- Atelier de traduceri
2018-02-01
ATELIERUL DE TRADUCERI
LECTORATUL DE LIMBĂ, CULTURĂ ȘI CIVILIZAȚIE ROMÂNEASCĂ
CATEDRA DE FILOLOGIE CLASICĂ ȘI RUSĂ
FACULTATEA DE FILOLOGIE
UNIVERSITATEA DE STAT DIN KARAGANDA, KAZAHSTAN
În 2015 domnul profesor Nicolae Stanciu, lectorul român, a înființat în cadrul lectoratului un atelier de traduceri, la care participă studenți și profesori din Facultatea de Filologie și Facultatea de Limbi Străine interesați, pe de o parte, de analiza comparativă a unor domenii lingvistice de confluență (lexicologia, semantica și etnologia unor concepte, cuvinte și expresii care se regăsesc în familii diferite de limbi precum germanice, romanice, slave, turcice), pe de altă parte, de aprofundare a cunoștințelor de limbă română printr-un demers cultural, în special folcloric și literar.
Beneficiind de experiența a doi dintre studenții de etnii diferite (kazahă și rusă) care au participat la cursurile de traducători în formare organizate de Institutul Cultural Român la Mogoșoaia și utilizând un corpus bogat și variat de texte din folclor, literatură română clasică și contemporană, s-a parcurs un proces gradual de familiarizare cu limbajul cultural al celor două domenii începând cu lectura unor texte românești relativ scurte (schițe, descrierea unor obiceiuri, poezii), continuând cu analiza unor traduceri în limba rusă deja clasicizate (Eminescu, Rebreanu, Caragiale) și încercând traduceri din ce în ce mai complexe, de mai mare întindere și variate. Primele texte au fost aduse chiar de participanții la atelierul de traduceri surprinși de originalitatea viziunii poetice eminesciene, de obiectivitatea prozei lui Liviu Rebreanu și de umorul schițelor lui Caragiale. Folosind un corpus de texte creat anterior din poezii de dragoste din literatura română cuprinzând o perioadă destul de însemnată de la Conachi până la Mircea Cărtărescu și Dan Coman, am evaluat și exersat potențialul traducătorilor creând variante diverse și publicând o antologie la editura universității și diverse alte poezii în ziare și reviste locale, ca rezultat al muncii de echipă. La radioul și la televiziunea universității, câțiva studenți de la secția de jurnalistică și membri ai atelierului au promovat continuu literatura și limba română prin emisiuni organizate sub forma unor medalioane literare constând în prezentarea personalității și activității literare a scriitorilor și lectura unor fragmente poetice, de proză sau dramatice din opera acestora. Câțiva clasici ai literaturii române, precum Eminescu, Caragiale, Macedonski au fost prezentați în lecturi bilingve la festivalurile naționalităților organizate în fiecare lună mai în cadrul universității.
O etapă superioară în abordarea traducerilor literare a reprezentat-o orientarea către texte din literatura română contemporană, în pondere relativ egală poezie și proză. Pe de o parte, au fost traduse în fiecare săptămână texte din poezia clasică și contemporană din Eminescu, Dan Coman, Leonid Dimov, Elena Farago, Mircea Cărtărescu și, în aceeași abordare progresivă, schițe, eseuri, fragmente de jurnal și chiar romane. Printre cele mai interesante traduceri enumerăm: Spovedanie la Tanacu de Tatiana Niculescu Bran, publicată în ediție limitată la Editura Universității de Stat din Karaganda, Sunt o babă comunistă de Dan Lungu, pentru care este în pregătire o aplicație în Programul Culture to Share al Institutului Cultural Român. Recent a fost încheiat romanul Căsnicie al lui Dan Coman. Cartea Șoaptelor de Varujan Vosganian și Tache de catifea de Stefan Agopian se află în faza de revizie, respectiv în lucru.
Considerând folclorul și literatura modalități originale și productive de învățare a limbii române, dar și de familiarizare a studenților cu aspecte ale culturii și civilizației românești, atelierul de traduceri, cu activitate săptămânală constantă, contribuie suplimentar la dezvoltarea abilităților de înțelegere, operare și transfer ale studenților de diverse naționalități, aprofundează și rafinează cunoștințele de limbă cu nuanțe și subtilități cognitive, filosofice și de mentalitate.
Prof.dr. NICOLAE STANCIU
Lector de limbă, cultură și civilizație românească
Catedra de filologie clasică și rusă
Facultatea de Filologie
Universitatea de Stat din Karaganda, Kazahstan
